
ИЗВОД ИЗ ЗАПИСНИКА СА XII РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 22.2.2022. ГОДИНЕ, У ВЕЛИКОЈ САЛИ „ДОМА ПРОСВЈЕТЕ“, У ТЕСЛИЋУ, СА ПОЧЕТКОМ У 10:00 ЧАСОВА

XII редовна сједница Скупштине општине Теслић одржана је у уторак, дана 22.2.2022. године, у великој сали „Дома просвјете“ у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић и исту је сазвао актом број: 01-013-9/22 од дана 14.2.2022. године.

На почетку сједнице је било присутно 28 одборника, чиме су се стекли услови да Скупштина може легитимно и несметано доносити одлуке. Одсутан је одборник Срђан Кљечанин, који није обавијестио предсједника СО да неће присуствовати скупштинском засједању. Сједници су такође присуствовали: замјеник Hачелника општине Теслић, Милован Станковић, начелници одјељења Општинске управе Теслић, те представници медија. 

Прије разматрања и утврђивања предложеног дневног реда, предсједник СО је на разматрање ставио извод из записника са XI редовне сједнице, одржане 28.12.2021. године. С обзиром на то да нико није имао примједбе на извод из записника са XI редовне сједнице, предсједник СО је исти дао на гласање. Записник је једногласно усвојен: 

Гласање: ЈЕДНОГЛАСНО „ЗА“ (28 одборника).

Предсједник СО је обавијестио Скупштину да je са замјеником начелника и надлежним одјељењима усаглашено да се тачка број 11. повуче са дневног реда (Приједлог Етичког кодекса Савјета мјесних заједница за општину Теслић), јер иста треба да се доради. Сљедеће што је навео јесте да предлаже допуну дневног реда са двије тачке, а материјал за те тачке је достављен уз редовни материјал који је предвиђен сазивником, а то су:

1. Извјештај о коришћењу средстава од накнаде за претварање пољопри-вредног земљишта у непољопривредне сврхе у 2021. години;
2. Приједлог Програма коришћења средстава од накнаде за промјену намјене пољопривредног земљишта у непољопривредне сврхе за 2022 годину.
Предсједник СО је отворио расправу поводом предложене допуне дневног реда, а пошто нико није узео учешће у расправи, предложена допуна дневног реда је стављена на гласање и усвојена је са:

Гласање: 18 „ЗА“, 0 „ПРОТИВ“, 10 „УЗДРЖАНИ“.

Предсједник СО је ставио на гласање сљедећи приједлог дневног реда, са претходно прихваћеном допуном:

Д н е в н и  р е д

1. Програм одржавања локалних и некатегорисаних путева и мостова на подручју општине Теслић у 2022. години,

2. Програм заједничке комуналне потрошње за 2022. годину,

3. Приједлог Програма уређења грађевинског земљишта у 2022. години,

4. Приједлог Програма  изградње инфраструктуре у 2022. години,
5. Извјештај о утрошку средстава од накнаде за финансирање заштите од пожара, а по Плану утрошка средстава за 2021. годину,

6. Приједлог Плана утрошка средстава од накнаде за финансирање заштите од пожара у 2022. години,

7. Извјештај о реализацији Плана утрошка средстава од консеционих накнада за 2021. годину,   

8. Приједлог Плана утрошка средстава од концесионе накнаде за 2022. годину,

9. Извјештај о реализацији подстицајних средстава у пољопривреди за 2021. годину,

10. Приједлог Програма додјеле подстицајних средстава у пољопривреди у 2022. години, 

11. Извјештај о коришћењу средстава од накнаде за претварање пољопривредног земљишта у непољопривредне сврхе у 2021. години;
12. Приједлог Програма коришћења средстава од накнаде за промјену намјене пољопривредног земљишта у непољопривредне сврхе за 2022 годину.
13. Извјештај о реализацији Плана утрошка средстава од водних накнада за изградњу водних објеката у 2021. години,

14. Приједлог Плана утрошка средстава од водних накнада за изградњу водних објеката у 2022. години,

15. Приједлог Плана утрошка средстава остварених по основу накнада за шуме у 2022. години,

16.  Приједлог Програма израде просторно - планске документације у 2022. години,
17. Извјештај о раду Скупштине општине Теслић и сталних радних тијела за период I – XII 2021. годину, 

18. Акциони план за реализацију стратешких циљева Омладинске политике општине Теслић за 2022 годину, 

19. Приједлог Одлуке о приједлогу уписних подручних основних школа на подручју општине Теслић,

20. Приједлог Одлуке о комуналном реду, 

21. Приједлог Одлуке о поништењу Јавног огласа за именовање четири члана Општинске изборне комисије,

22. Приједлог Одлуке о поништењу Јавног конкурса за именовање једног члана Општинске изборне комисије,

23. Приједлог Одлуке о расписивању поновног Јавног огласа за именовање четири члана Општинске изборне комисије,

24. Приједлог Рјешења о поништавању Рјешења о именовању чланова комисије за спровођење Јавног конкурса за избор и именовање чланова Општинске изборне комисије,

25. Приједлог Рјешења о именовању чланова комисије за спровођење поновног Јавног огласа за избор и именовање чланова Општинске изборне комисије Теслић,

26. Кадровска питања:

а) Приједлог Рјешења о поништењу рјешења о разрјешењу чланова Општинске изборне комисије Теслић,

б) Приједлог Рјешења о поништењу рјешења о именовању чланова Општинске изборне комисије Теслић,

в) Приједлог Рјешења поништењу рјешења о именовању предсједника Општинске изборне комисије Теслић,

27. Одборничка питања, 

28. Разно. 

Гласање: 18 „ЗА“, 0 „ПРОТИВ“, 10 „УЗДРЖАНИ“.
Ад. 1. Програм одржавања локалних и некатегорисаних путева и мостова на подручју општине Теслић у 2022. години,
Уводно излагање је изнио Саид Ајановић, начелник Одјељења за стамбено – комуналне послове.

Предсједник СО је обавијестио Скупштину да је Комисија зa прописе засједала и потврдила је да су сви материјали у складу са законском регулативом.
Ђорђе Гајић – На почетку свог излагања је навео да је прије усвајања Програма одржавања локалних и некатегорисаних путева и мостова на подручју општине Теслић у 2022. години већ расписан тендер, те тражи да му предлагач објасни да ли је логично, нормално и да ли је то по закону да један тендер истиче у петак, 25.2.2022. године, а други 1.3.2022. године. „За мене је приоритет сваки грађанин и сваки мост који није урађен је опасност за људске животе. Ми овдје одређујемо приоритете и радимо мостове на мјестима гдје је већи број становништва, а они се могу организовати и сами себи урадити на неки начин. Шта је са мјестима гдје је потребан мост за два три домаћинства“? (...) Предлаже да се приликом радова на мостовима води рачуна о дрвеној грађи и да иста не буде трула. Мишљења је да је грађа поскупила, да се неће много тога урадити и треба тражити да се уграђују оне 'ставке' које трају по десет, двадесет година. Осврнувши се на путаре, прокоментарисао је да нема нигдје на свијету да путар користи ручну косу, лопату и мотику и данас је развијена механизација до те мјере да машина у току дана може покосити и преко 20 километара дуж цесте. Путеви су срасли, камиони и аутобуси не могу да возе, а за путаре се издваја износ од 230.000,00 КМ. (...) 
Радислав Ђурић – Поставља питање предлагачу: „Да ли постоји могућност да се одређени некатегорисани путеви прегрупишу у локалне путеве“? То тражи из разлога што постоји проблем у селима и да нема ко те путеве одржавати. Предлаже да се ове године у путеве од локалног значаја уврсте два некатегорисана пута.
Марко Тривуновић – „Ја сам одборник од 2012. године и овај документ је сваки пут исти, осим што се мијењају цифре на основу поскупљења. (...) Показало се да је сарадња јако добра на било којем нивоу и с обзиром на то да ми на општини Теслић имамо доста дрвених мостова, а никада не добијемо податке који су то мостови, сматрам да би у програму требало навести који су мостови урађени, а који треба да се ураде“. Што се тиче путара и путне службе, констатовао је да људи раде на тешким условима, а углавном су ту запослени људи који су у позним годинама и ту би требало пронаћи неко друго рјешење, ако се може наћи. Сматра да не треба превише критиковати издвајање за путарску службу, без обзира на то што се велика средства издвајају. Осврћући се на мостове, мишљења је да треба радити на сарадњи између општине Теслић и шумарства и да се потруде да та сарадња буде видљива и на терену.
Маринко Ђукић – Поставља питање: „ Имамо пут Теслић - Укриница - Чечава – Растуша, који је у очајном стању. Нешто више од једног километра је пресвучено крoз Ружевећ, а све остало је у јако лошем стању. Приличан број становништва је у том крају остао да живи, међутим, само за вријеме предизборне кампање политичари долазе у овај крај и обавезно долазе на парастос, али само када је изборна година“. (...) Мишљења је да је дошло крајње вријеме да се посвети пажња наведеном путном правцу и да се исти уврсти у програм, или да се отворено каже 'ми не желимо радити тај пут', па да се могу тражити средства са нивоа Владе РС или на неки други начин. 
Саид Ајановић – „Највећи проблем тендера у задње вријеме и све што смо до сада радили јесте што немамо извођача и на тендеру се појави један или ниједан извођач. То је највећа проблематика на нашој Општини. Када се појави један извођач, нема никакве конкуренције и на основу тога су цијене веома високе. Задње тендере које смо радили, процјене које смо имали на бази пројекта и пројектанских цијена, дешава нам се то да промаши и за 30%, тако да не прејудицира ништа што смо расписали тендер и знамо обим посла, па ћемо видјети шта ће бити. Ако се деси да се програм не усвоји, у том случају ће нам пасти и тендер. Одговоре на обимнија и сложенија питања ћемо одговорити писаним путем, ако се за то укаже потреба.“.
Саво Касаповић – „Када смо прошле године расправљали о овој теми, која је на дневном реду била у марту мјесецу, са правом су одборници опозиције упозоравали да се програм касно усваја и извршна власт је уважила сугестије и приједлоге опозиције. Све што је урађено, урађено је у смислу да се убрза процес, јер долази прољеће, кише и значајни проблеми, а са бржим активирањем овог програма кроз ранији избор извођача, брже ће се рјешавати проблеми. Друга ствар, тачно је законом прописано када се могу трошити средства прикупљена по члану 89. Закона о шумама, гдје се издваја 10% од прихода за локалне заједнице“.
У расправи је у виду реплике учествовао одборник Марко Тривуновић.

Предсједник СО је закључио расправу и дао програм на гласање, који је усвојен са:

Гласање: 18 „ЗА“, 0 „ПРОТИВ“, 10 „УЗДРЖАНИ“.
Ад. 2. Програм заједничке комуналне потрошње за 2022. годину,

Уводно излагање је изнио Саид Ајановић, начелник Одјељења за стамбено – комуналне послове.
Лука Радонић – На почетку свог излагања је изнио свој став и став клуба одборника СНСД-а, а то је да немају веће примједбе на Програм заједничке комуналне потрошње и исти не трпи велике промјене, већ се углавном преноси са године на годину. „Клуб одборника СНСД-а се не може сложити са констатацијом у задњем пасусу: 'Овај програм представља огледало управљања јавним површинама о којима се брине општинска управа'. Ја мислим да је огледало општинске управе то што се ради у граду, али се могу сложити са дијелом: 'Уговарање, те праћење извршења послова треба да буде под сталном контролом'.  Што се тиче самог програма, на страни број 4 у напомени стоји: 'Период прања улица у току календарске године је 8 мјесеци. У првом приоритету улице се перу сваких 7 дана, а у другом приоритету сваких 15 дана, у поменутом временском периоду'. Свједоци смо сви у сали, а и грађани Теслића колико се често ради и колико се наведена ставка поштује. Грађани нека просуде како се ради, али је битно да грађани знају како треба да се ради. На страни број 8, табела 8. ставка 12 (трошкови азила) – Наведена тачка се провлачи кроз програм годинама, а када би изашли из сале видјели би чопор од пет, шест паса. Зар ми стварно морамо чекати да нечије дијете путујући из школе доживи трауме и да се тек тада ова тачка почне извршавати“. На крају свог излагања је предложио сљедећи амандман испред клуба одборника СНСД-а:
АМАНДМАН

I
На страни 3 у табели под редним бројем 2 „машинско прање и чишћење асфалтираних тротоара“ умјесто „пјешачка стаза Малињак – кружни ток Барићи m2 1.240“, треба да стоји „пјешачка стаза Крушковице – кружни ток Барићи m2 2.900,00“

Образложење

Пјешачка стаза Крушковице – кружни ток Барићи је веома фреквентна и њом сваког дана поред грађана пролази и велики број дјеце, те је самим тим веома битно да се стаза чисти до њеног краја, а не да се чисти до пола.

Маринко Ђукић – Слаже се са начелником одјељења у дијелу да би било корисно да се расвјета модернизује, како би имали мање трошкове за струју и разумије да трошкови уопште нису мали. Сјећа се да је прије непуних годину дана поставио одборничко питање на које никада није добио одговор, а тражио је да му се достави преглед трошкова струје за уличну расвјету по мјесним заједницама на подручју општине Теслић. Мишљења је да је веома неправилно распоређена расвјета по мјесним заједницама и за примјер наводи Укриницу, гдје од 2007. године имају четири свјетиљке уличне расвјете, а недавно су постављене још двије. Као одборник жели да добије податке које је прошле године тражио постављајући одборничко питање, те је замолио предсједника СО да провјери како до сада на исто није добио одговор. На крају свог излагања је изразио наду да ће добити званичан одговор на своје одборничко питање, а уколико га стручна служба СО не пронађе, нека се сматра да је исто одборничко питање поставио сада и очекује одговор.
Ђорђе Гајић – Присјетио се да су о проблему расвјете расправљали прошле године и он је тада нудио своју помоћ, стручну или логистичку, са идејама како се треба радити, али није му јасно како су дошли до износа од 400.000,00 КМ, који треба да се издвоји за ставку 'Утрошак за електричну енергију јавне расвјете у граду и мјесним заједницама, са одржавањем јавне расвјете', с обзиром на то да је поскупјела струја, наводећи колико је уграђено нових расвјетних тијела само у прошлој години. Сматра да је проблем расвјете веома озбиљан и да ће се у будућности морати искључивати у циљу да се плаћају битније ствари. (...) Његово мишљење је да ће се за наведену ставку морати издвојити минимално 100.000,00 КМ више у односу на предвиђено и да се требају подузети кораци да се штеди струја, као што су уграђивање 'тајмера' којим ће се регулисати расвјета, примјера ради да се ноћу расвјета гаси када није потребна или да се пали по потреби. Осврћући се на градско гробље у Теслићу, рекао је да је то једно 'ругло' општине Теслић. „У програму је наведено да је гробље је површине око 7000 m2, а за одржавање се плаћа 60 фенинга по једном m2, односно износ од 4.200,00 КМ. Тамо је нарасла шума и гарантује да се гробље подробније није чистило задњих десет година, с обзиром на то да је успјело нарасти дрвеће пречника и до 10 центиметара“. Занима га да ли службе имају у плану да шишају грање са дрвећа, да се не дешава да исто пада по аутима чим већа киша падне и да ли расвјета у том случају служи сврси, због тога што освјетљава само крошње од дрвећа, поготово за вријеме вегетације? Мишљења је да је у програму много ствари наведено које се не извршавају и интересује га да ли се то фактурише у циљу да се зна да су одређене ствари урађене, испоручене.
Недељко Керић – Поставио је сљедеће одборничко питање: „Да ли постоји могућност и да ли је у плану да се сокак од 100 метара освијетли са четири расвјетна тијела у Улици Краља Петра у Теслићу?“ Говорио је о проблему паса луталица, те апелује да се у догледно вријеме, ако не ове године онда бар наредне, направи азил за псе луталице, ма колико коштао. На крају своје дискусије је констатовао да ће се клуб одборника СНСД-а по овој тачки дневног реда изјаснити на основу става предлагача по предложеном амандману клуба одборника СНСД-а.
Предраг Девић – Што се тиче дискусије везано за градско гробље, констатовао је да је у сали мало људи упознато с тим да је приликом оснивања Дестилације и развијања самог града много људи из Аустрије и Њемачке првобитно радило у самој Дестилацији и били су првобитни становници Теслића, те сматра да требају као општина упутити иницијативу према владама Аустрије и Њемачке и да се кроз одговарајуће донацијске пројекте покушају обезбиједити средства у циљу уређења градског гробља, из разлога што су њихови држављани сахрањени у градском гробљу, већ ако се нису могла обезбиједити средства из буџета. Мисли да бар толико дугују тим људима, који су били први становници наше општине.
Неђо Симић – Везано за амандман који је изнио одборник Лука Радонић, мишљења је да се ту ради о грешки, из разлога што се првобитно градила пјешачка стаза до Малињака и то се сигурно годинама провлачило. Констатовао је да клуб одборника СДС-а треба подржати амандман.

Милан Касаповић – На почетку свог излагања је рекао да је замјеник начелника приликом усвајања буџета више пута спомињао да ће трошкови електричне енергије за јавну расвјету бити велики, ако се ширење расвјете настави овим темпом. Даље је навео да је изградња расвјетних тијела једна од најјефтинијих инфраструктурних инвестиција, која након изградње углавном спада на терет општине и треба се изнаћи начин како да се трошкови за јавну расвјету рационализују, бар што се техничког дијела тиче (увођењем тајмера). Осврћући се на тему везано за псе луталице, присјетио се да су поводом те проблематике имали посебну тачку дневног реда прошле године и сви су се сложили да то представља велики проблем грађанима Теслића, али да нису изнашли рјешење како да се исти проблем ријеши. На то би додао да је проблем паса луталица велики и на селима, а не само у граду и по тој проблематици би требало да се укључи и држава и локална заједница и да се законским регулативама утиче на превенцију. Тај проблем се прије десетак година рјешавао на врло ефикасан начин у сарадњи са Ветеринарском станицом и Ловачким друштвима, али више немају ту могућност. Што се тиче дискусије одборника Неђе Симића, сигурно је да ће клуб одборника СДС-а апеловати на предлагача и да се та дионица пјешачке стазе продужи до краја, а вјероватно је дошло до грешке и та дионица је остала када је првобитно рађена.
Саид Ајановић – „Што се тиче дионице  „пјешачка стаза Малињак – кружни ток Барићи“, рекао је да се прихвата примједба. „Везано за трошкова расвјете, ми имамо евиденцију и пратимо, те се пописује и контролише потрошња електричне енергије и не представља никакав проблем да се провјери утрошак електричне енергије за расвјету по мјесним заједницама. Што се тиче реконструкције расвјете у граду и уградња тајмера, проблематика је у разводним ормарима који су уграђивани и који су веома мали, а кад би се уграђивао тајмер, морали би се уграђивати нови паралелни ормари, што изискује трошкове уградње и то баш није добро рјешење“. Мишљења је да би учешћем грађана у износу од 1,00 КМ по домаћинству за расвјету много помогла и при одржавању и уградњи нових расвјетних тијела. 
Учешће у расправи у виду реплика су узели: Недељко Керић, Ђорђе Гајић, Радислав Ђурић, Марко Тривуновић, Стојан Смиљанић и Ново Шкребић.
Милован Станковић – „Проблем уличне или сеоске расвјете постаје проблематично питање на подручју општине Теслић, али и у другим општинама. Предлажем у име начелника општине, цијенећи данашње дискусије око уличне расвјете, да СО Теслић формулише закључак и да се припреми елаборација за једну од наредних сједница, укључујући и одборничко питање Маринка Ђукића. (...) Што се тиче амандмана клуба одборника СНСД-а, претпостављам да је у питању грешка и исти је прихватљив од стране предлагача. Када је у питању расвјета у Улици Краља Петра 1, видјећемо у једном од наредних програма када је наведена реконструкција улице у питању и у склопу тога ћемо рјешавати и расвјету у тој улици.    
С обзиром на то да је амандман клуба одборника СНСД-а прихваћен од стране предлагача, исти постаје саставни дио програма, те предсједник СО даје на гласање Програм заједничке комуналне потрошње за 2022. годину на гласање, који је усвојен са:

Гласање: 16 „ЗА“, 0 „ПРОТИВ“, 11 „УЗДРЖАНИ“.

Ад. 3.
Приједлог Програма уређења грађевинског земљишта у 2022. години,

Уводно излагање је изнио Милован Станковић, замјеник начелника општине.
Синиша Гаврић – Мишљења је да је срамно да се Приједлог Програма уређења грађевинског земљишта у 2022. години налази на једној страници. Набрајајући расположива средства која укупно износе 3.800.000,00 КМ, занима га износ од 2.500.000,00 КМ од кредитних средстава и тражи да му предлагач одговори на питање: „Да ли су то кредитна средства која су подигнута прошле године на основу Одлуке о кредитном задужењу, или је подигнут нови кредит“? Читајући посљедњу реченицу у овом приједлогу у којој стоји: „Један дио пројектних активности био је планиран и претходне године, али због објективних околности исте нису реализоване, па су уврштене у план за 2022. годину“, занима га које су то објективне околности? „Објективно тврдим да је немогуће спровести све активности наведене у програму. Реконструкцијом градског моста, затвара се улаз у град. Реконструкцијом улица: Војводе Мишића, Краља Петра 1, Александра Рајковића, Првог Крајишког корпуса, затвара се улаз на Градски трг и све на то је планирана и реконструкција кружне раскрснице у улици Светог Саве. Једино што је сигурно и што је извјесно што ће се радити јесте кружна раскрсница у Улици Светог Саве, зато што су обезбијеђена средства од стране ЈП „Путеви РС“ за наведени пројекат у износу од 350.000,00 КМ, а у програму није наведена чија су донаторска средства. Занима ме како ћете регулисати саобраћај ако ће се сви пројекти истовремено радити и моје мишљење је да је у програму све наведено да ће се радити из разлога да се прави медијска прича“. На крају дискусије је напоменуо да је веома неозбиљно то како је у програму наведена ставка 7 пројектних активности (Изградња уличне расвјете) и ту није наведено која је расвјета у питању, гдје се налази и шта ће се по том питању радити?

Лука Радонић – „Када је у питању ставка 4 пројектних активности (реконструкција градског моста), прво је био предвиђен износ од 600.000,00 КМ, а сада смо дошли до износа од 1.300.000,00 КМ. Мене занима ко је вршио процјену колико ће се средстава утрошити за реконструкцију градског моста? Што се тиче ставке 6 (Уређење парка код ОШ „Петар Петровић Његош“), слажем се да је то потребно из разлога што се на ту страну град шири и праве се нове зграде. Занима ме шта је планирано да се уради за износ од 100.000,00 КМ предвиђен за ову ставку? То би требало да стоји у образложењу, којег у овом документу уопште нема“. На крају свог излагања је предложио амандман у име клуба одборника СНСД-а:
АМАНДМАН

I

На страни 2 у табели „Пројектна активност“ под редним бројем 4. реконструкција градског моста, умјесто „износ у КМ 1.300.000,00 КМ“, треба да стоји „износ у КМ 1.260.000,00 КМ“.
II
У табели „Пројектна активност“ иза редног броја 10, додаје се редни број 11 и гласи „уређење центра Ђулића“, износ у КМ 40.000,00 КМ“. Редни број 11 постаје редни број 12.
ОБРАЗЛОЖЕЊЕ

У претходном периоду је наведено да је за реконструкцију градског моста довољан износ од 600.000,00 КМ. Овим програмом је та ставка увећана значајно, те сада износи 1.300.000,00 КМ, те сматрамо да дио тих средстава може да се преусмјери у уређење центра Ђулића. Ђулић је највећа мјесна заједница на општини Теслић, те као такав заслужује уређен центар.

Марко Тривуновић – Рекао је да се прича око реконструкције градског моста 'врти' већ три године, а ништа се није подузело по том питању. Сложио би се са претходним дискутантима да се треба нагласити у документу да је износ од 350.000,00 КМ, који је намијењен за реконструкцију кружног тока, донација од стране Владе РС. 
Маринко Ђукић – Нагласио је да имају велики проблем, а то је да су цијене свих роба и услуга драстично порасле и зато се на тендерима појављују потешкоће. Као примјер је навео тренутну цијену једне цистерне битумена, основна ствар која се користи за производњу асфалта, која тренутно износи 35.000,00 КМ, а коштала је 24.000,00 КМ. Сматра да не постоји извођач који може урадити Градски мост по цијени која је наведена у програму, зато што су цијене арматуре, цемента, асфалта и горива драстично порасле. „Проблеми се појављују и у другим пројектима када је у питању израда пројектне документације, добијају се 'катастрофални' пројекти, поред тога су и нестручни надзорни органи и долази до великих проблема. Сада ће се на једној од наредних тачака дневног реда разматрати и питање изградње канализације у Гомјеници. Сада сам то провјеравао и проблем је у пројектној документацији, која је са предвиђеном трасом произвела озбиљне проблеме на одређеним тачкама када су у питању имовинско – правни односи“. Освврћући се на иградњу филтер станице на Студенцима, рекао је да се многи проблеми појављују управо због лошег пројекта. (...)

Стојан Смиљанић – Навео је да је у нашем друштву проблем токова новца и људи који управљају токовима новца и да нема ништа против да у документу буде наведено да су донаторска средства од стране Владе РС, али то су средства грађана општине Теслић и мисли да су у протеклом периоду заслужили много више средстава.
Синиша Гаврић (реплика) – Констатовао је да није коректно да средства која се одобре не наведе у програму, а у медијима круже прича како постоје блокаде Републичких институција. 
Ђорђе Гајић – Занима га и тражи одговор од предлагача зашто се цифра за реконструкцију градског моста повећала са 550.000,00 КМ на 1.300.000,00 КМ, без икаквог образложења у документу? 
Милован Станковић – „Прије пар година смо имали процјену и анализу стабилности градског моста око којег се направила читава политичка прича и на основу те експертизе ми смо имали одређену процјену. Испоставило се да процјена није била до краја тачна, да мост има много више оштећења него што је прва експертиза показала. Ми данас имамо процедуру уговарања која је скоро приведена крају, гдје имамо понуду која је најприхватљивија, истина на њу је уложена жалба, али се надамо да је жалба неоснована и та цифра је утврђена на бази понуде која ће сутра бити стављена у уговор. Зашто је читава година промашена, разлог томе је што имамо великих проблема са пројектантским кућама и то не само на овом пројекту. Цијенимо да можемо у истом термину вршити реконструкцију градског моста и правити кружну раскрсницу са фонтаном, али услов је да пустимо транзитни пут, тога смо свјесни и на томе радимо. Када све то урадимо, опет ће бити проблема. Овдје није у питању никаква манипилација, никакав неискрен однос, једноставно је сплет таквих околности. (...) Из донаторских средстава који смо добили, треба да испројектујемо дио водоводне мреже која је рађена од азбестног цријева. Неколико фирми је учествовало, они су се 'гањали' и дали су цијене које су драстично ниже у односу на процијењену вриједност и ми данас не можемо обезбиједити ревидента, неће нико да прави ревизију пројекта, јер кроз ревизију пројекта буквално морају да раде нови пројекат. Звали смо пет – шест пројектантских кућа, неће нико да прави ревизију пројектне документације из разлога што је толико мала вриједност пројекта да ниједан пројектант не може то квалитетно урадити. 
Учешће у расправи у виду реплике је узео одборник Марко Тривуновић.

С обзиром на то да предлагач није прихватио амандман од стране клуба одборника СНСД-а, предсједник је исти дао на гласање, а амандман није усвојен:

Гласање поводом амандмана: 8 „ЗА“, 0 „ПРОТИВ“, 18 „УЗДРЖАНИ“.

Предсједник СО је дао на гласање приједлог програма, који је усвојен са:
Гласање: 17 „ЗА“, 0 „ПРОТИВ“, 8 „УЗДРЖАНИ“.

Недељко Керић – Констатовао је да клуб одборника СНСД-а није против програма и сматрају да је само начин на који се усвојио погрешан и због тога су се као клуб изјаснили као уздржани.

Ад. 4. Приједлог Програма  изградње инфраструктуре у 2022. години,
Милован Станковић – У име предлагача предлаже амандман из разлога што постоји техичка грешка у збиру укупних расположивих средстава.  Умјесто износа од 1.448.000,00 КМ, треба да стоји износ од 1.768.000,00 КМ и то постаје саставни дио програма.

Ален Сеферовић – Навео је да износ од скоро 1.800.000,00 КМ није једнако распоређен што се тиче бошњачког, па и хрватског народа.  Анализирајући бројке, за бошњаке је издвојен износ од 80.000,00 КМ, а за хрвате износ од 130.000,00 КМ. Од укупно 210.000,00 КМ што је планирано за бошњаке и хрвате овим програмом, износ од 150.000,00 КМ су донаторска средства, што од Владе Републике Ххрватске, што од Федералног министарства. Из овога произилази закључак да је само 3% средстава из Буџета општине Теслић намијењено за бошњаке и хрвате и сматра да то није у реду и апелује да се овај програм преправи. 

Радислав Ђурић – Слаже се са одборником Аленом Сеферовићем и да се средства требају равномјерно распоредити. Занима га ко обрађује Програм изградње инфраструктуре?
Ђорђе Гајић – Занима га да ли ће се убудуће сједница СО Теслић одржавати у бољим условима, с обзиром на то да су у Великој сали Дома просвјете услови за рад веома лоши? Подсјетио је одборнике да је био у Тиму за израду Плана капиталних инвестиција и био је уважен и све што је предложио је уврштено у План капиталних инвестиција. „Приједлоге сам предложио, који су уврштени у План капиталних инвестиција, нису уврштени у програм и вјерујем да га неће ни бити, али су уврштени у програм пројекти који се нису налазили у Плану капиталних инвестиција. На сваки позив сам се одазивао, јер сматрам да је то друштвено – одговоран рад, предложим што је потребно цијелом селу и то није уврштено. Моје вријеме вриједи и нећу безвезе да га трошим. Уврштена је у програм ставка 'Изградња пјешачке стазе уз регионални пут, дионица Барићи – Доњи Ранковић, дужине 1300 метара' и на томе се захваљујем, јер иста служи свим грађанима Теслића“. Истакао је своје мишљење да се требају синхронизовати послови које финансира Влада РС и општина Теслић, да се пјешачка стаза уради прије него се асфалтира пут и да се то лијепо споји и да потраје много година. Ружно би било да се изгради цеста, па тек онда пјешачка стаза“. (...) 
Марко Тривуновић – Подсјетио је одборнике да је у претходним годинама више пута учествовао у дискусијама везано за Програм изградње инфраструктуре и често су одређени пројекти, који су планирани да се раде, 'остали на папиру'. Поново жели указати да је потребно да се успостави синхронизација између власти на ентитетском нивоу, на општинском нивоу и између шумарства у циљу да се одређени пројекти заврше. (...)

Синиша Китић – Исказује захвалност према Општинској управи што је уважила његове молбе и молбе његових мјештана што је у програм уврштена ставка 'Асфалтирање припремљене трасе пута за асфалтирање нелатегорисаног пута у МЗ Булетић, засеок Маријани (дионица дужине 750 метара, ширине три метра)' и волио би да наведени пројекат буде од приоритета, те да се чим прије крене у реализацију истог.

Радислав Ђурић (реплика) – Предлаже да се Програм изградње инфраструктуре повуче са дневног реда и да се уз консултације предложи програм који би свима одговарао.
Учешће у расправи у виду реплике је узео одборник Марко Тривуновић.
Драженко Вуковић – Поставио је сљедеће питање: „Зашто у Програму изградње инфраструктуре двије године за редом, који се односи на путну инфраструктуру, нису обухваћени ни Осивица ни Укриница?

Недељко Керић – Нагласио је да му је жао да у 22 ставке, које су предложене овим прогамом, није уврштена реконструкција пута према Горњем Липљу. Манастир у Липљу је најстарији на овом простору, па и шире, а тај пут је на једној дионици у јако лошем стању. Касније је рекао да клуб одборника СНСД-а није против Програма изградње инфраструкуре у 2022. години, али су става да је начин на који се ради мало неозбиљан, а одређене ставке се преносе са године на годину, а ништа се од тога не рјешава. (...)
Синиша Гаврић – У име клуба одборника СНСД-а предлаже амандман на Програм изградње инфраструктуре у 2022. години:
АМАНДМАН
на Програм изградње инфраструктуре у 2022. години
Тачка III план улагања, табела број 20, „изградња тениских игралишта у оквиру комплекса Радолинка“ се мијења текстом „реконструкција локалног пута Кошћук – Липље“.

ОБРАЗЛОЖЕЊЕ: Наведени пут је у јако лошем стању због активирања клизишта на појединим локацијама, гдје пријети да дође до потпуног обустављања саобраћаја. Напомињемо да је у Липљу велико православно светиште и да га обилази велики број туриста из региона и шире, а да је постојећа путна инфраструктура у јако лошем стању. 
Милован Станковић – „Очигледно је да није добро поклоњена пажња Програму изградње локалних и некатегорисаних путева, ако сте то добро пратили могли сте видјети да су средства за санирање клизишта предвиђена: ЛОТ 1: Блатница – Криваја – Очауш – Михајловац, ЛОТ 2 Теслић – Укриница – Чечава – Растуша – Кремењаш и ЛОТ 5 Кошћук - Горње Липље. Предвиђено је, ако су добро премјерили клизашта, 300 m2  за ЛОТ 1, 400 m2  за ЛОТ 2 и 300 m2  за ЛОТ 5 и ту је ријеч о санирању тих оштећења која су највећа на наведеним путним дионицама. Друго, немам превелику потребу да овај програм повлачим, из разлога што смо у ситуацији да требамо усвојити програм и ући у процедуру уговарања инфраструктурних објеката за изградњу у овој години. Ријеч реконструкција, под асфалтирањем се подразумијева то када је припремљене траса, урађени земљани радови, а реконсрукција подразумијева припрему и асфалтирање. Када је у питању Луг Марковић, урадиће се дионица до краја, до Раскршћа до дома и то ће бити на тај начин завршено. Када су у питању кредитна средства, ту је ријеч о већ обезбијеђеним кредитним средствима, тако да неће бити новог задужења“. (...) На крају свог излагања је нагласио да ће према ЈП „Путеви РС“ упутити захтјев да одрже заједнички састанак у циљу да направе координацију и синхронизацију свих активности, па ће видјети да ли ће услишити захтјев. Јавно је рекао да је Влада РС обезбиједила износ од 350.000,00 КМ за изградњу кружне ракрснице са фонтаном и захваљује се у име Начелника општине Теслић свима који су помогли и увијек ће се јавно захвалити кад год пристигну средства од стране Владе РС.
С обзиром на то да предлагач није прихватио амандман од стране клуба одборника СНСД-а, предсједник СО је исти дао на гласање, те амандман није усвојен:

Гласање поводом амандмана: 9 „ЗА“, 0 „ПРОТИВ“, 18 „УЗДРЖАНИ“.

Предсједник СО је дао на гласање приједлог програма, који је усвојен са:

Гласање: 16 „ЗА“, 2 „ПРОТИВ“, 9 „УЗДРЖАНИ“.

Предсједник СО је дао паузу од 10 минута (13:00).

Ад. 5. Извјештај о утрошку средстава од накнаде за финансирање заштите од пожара, а по Плану утрошка средстава за 2021. годину,
Уводно излагање је изнио Милован Станковић, замјеник Начелника општине Теслић.

Ђорђе Гајић – Mишљења је да се треба изнаћи начина и да се учини све да се изврши модернизација опреме за ватрогасну јединицу. Такође, поменуо је да се у будућности треба радити на томе да се изврши дислокација ватрогасног друштва, првенствено из разлога што се тренутно налази на веома неприступачној локацији.
Радислав Ђурић – Рекао је да су као МЗ Младиковине добили ватрогасно возило од Раденка Николића, човјека који је поријеклом из Младиковина и које је донирао својим средствима, те га довезао из Словеније за потребе у Младиковинама. Занима га како легализовати возило, како да остане у Младиковинама и да се зна за возило, која је процедура?  
Предсједник СО је закључио расправу и дао на гласање Извјештај, који је усвојен са:

Гласање: 18 „ЗА“, 0 „ПРОТИВ“, 9 „УЗДРЖАНИ“.

Ад. 6. Приједлог Плана утрошка средстава од накнаде за финансирање заштите од пожара у 2022. години,
С обзиром на то да није било учесника у дискусији, предсједник СО је дао на гласање Приједлог Плана утрошка средстава од накнаде за финансирање заштите од пожара у 2022. години, који је усвојен са:

Гласање: 18 „ЗА“, 0 „ПРОТИВ“, 9 „УЗДРЖАНИ“.

Ад. 7. Извјештај о реализацији Плана утрошка средстава од консеционих накнада за 2021. годину,   
С обзиром да није било потребно уводно излагање, предсједник СО отвара расправу поводом ове тачке дневног реда.
Ђорђе Гајић – Поменуо је да се у извјештају треба навести од чега су концесионе накнаде, претпоставља да су то каменоломи и мале хидроцентрале. Поставио је сљедеће питање: „Због чега је разлика у планираним и оствареним средствима, а разлика није мала и износи око 30%? 

Милован Станковић – „Ми имамо неколико концесионих уговора на подручју општине Тесић и то су од каменолома, хидроцентрала и минералне воде „Бања Врућица“. Комисија за концесије има увид, нама се преко Пореске управе врши распоред прихода. Немамо увид у годишње остварење висине прихода од којих се уплаћује концесија, већ само имамо прилив средстава. Ми смо пројектовали овај износ на бази неког претходног прилива у буџет и видјели сте да је остварење знатно мање него што смо то  урадили, а оно што смо урадили јесте да смо отворили рачун посебних намјена и преко њега пратимо прилив ових средстава.

Пошто је исцрпљена расправа, предсједник СО је извјештај ставио на гласање, који је једногласно усвојен:

Гласање: ЈЕДНОГЛАСНО „ЗА“, (27 одборника).

Ад. 8. Приједлог Плана утрошка средстава од концесионе накнаде за 2022. годину,

Ђорђе Гајић – У име клуба одборника СНСД-а предлаже амандман на План утрошка средстава од концесионе накнаде за 2022. годину који гласи:

АМАНДМАН

I

На страни 2 у табели „Пројектна активност“ под редним бројем 1. учешће у суфинансирању градског моста, умјесто „износ у КМ 100.000,00 КМ“, треба да стоји „износ у КМ 37.000,00 КМ“.
II

У Табели „Пројектна активност“ иза редног броја 1, додаје се редни број 2. и гласи „асфалтирање припремљене трасе пута у дужени од 700 метара (Градина – раскрсница)“. Редни број 2 постаје редни број 3.

Образложење

За финансирање реконструкције градског моста су већ предвиђена значајна финансијска средства кроз друге програме. Изградња инфраструктурних објеката у које се рачунају и путеви треба да се спроводи на подручјима на којима је концесија и додјељена.

С обзиром на то да предлагач није прихватио амандман од стране клуба одборника СНСД-а, предсједник СО је исти дао на изјашњавање, те амандман није усвојен:

Гласање поводом амандмана: 10 „ЗА“, 0 „ПРОТИВ“, 16 „УЗДРЖАНИ“.

Предсједник СО је дао на гласање приједлог плана, који је усвојен са:

Гласање: 17 „ЗА“, 9 „ПРОТИВ“, 0 „УЗДРЖАНИ“.

Ад. 9. Извјештај о реализацији подстицајних средстава у пољопривреди за 2021. годину,
Уводно обазложење је изнио Борислав Тешић, начелник Одјељења за приреду и пољопривреду.

Радислав Ђурић – Одговорно тврди да има пољопривредних произвођача који добијају подстицаје, а уопште немају услова. Када се ради о подстицајима за млијеко, истакао је да се креће се од 100,00 до 150,00 КМ по грлу и мишљења је да цијена сваког грла треба бити иста. У наставку свог излагања је навео да се распитивао како се остварују подстицаји и објашњено му је да се у обзир узима да ли су комерцијална или некомерцијална газдинства. „Право на субвенцију у производњи млијека могу остварити пољопривредни произвођачи који посједују најмање пет музних грла за које воде помоћну матичну евиденцију. Износ по музном грлу 150,00 КМ. Уз захтјев корисници требају приложити доказ о поријеклу и власништву грла (копију пасоша животиње или копију обрасца А1).  Максималан износ по поднесеном захтјеву 2.500,00 КМ.“ Говори о томе да нигдје не пише комерцијална и некомерцијална газдинства и апелује да се томе обрати пажња.

Марко Тривуновић – Нагласио је да се веома мала средства издвајају за привреду и пољопривреду и мишљења је да се средства за подстицаје у пољопривреди требају удвостручити, с обзиром на сва поскупљења.

Предсједник СО је дао на гласање Изјештај о реализацији подстицајних средстава у пољопривреди за 2021. годину, који је усвојен са:
Гласање: 18 „ЗА“,  „ПРОТИВ“, 9 „УЗДРЖАНИ“.

Ад. 10. Приједлог Програма додјеле подстицајних средстава у пољопривреди у 2022. години, 
С обзиром на то да није нико учествовао у дискусији, предсједник СО је дао на гласање Приједлог Програма додјеле подстицајних средстава у пољопривреди у 2022. години, који је усвојен са:

Гласање: 18 „ЗА“,  „ПРОТИВ“, 9 „УЗДРЖАНИ“.

Ад. 11. Извјештај о коришћењу средстава од накнаде за претварање пољопривредног земљишта у непољопривредне сврхе у 2021. години,
С обзиром на то да није нико учествовао у дискусији, предсједник СО је дао на гласање Извјештај о коришћењу средстава од накнаде за претварање пољопривредног земљишта у непољопривредне сврхе у 2021. години, који је усвојен са:

Гласање: 25 „ЗА“, 0 „ПРОТИВ“, 1 „УЗДРЖАНИ“.

Ад. 12. Приједлог Програма коришћења средстава од накнаде за промјену намјене пољопривредног земљишта у непољопривредне сврхе за 2022. годину,
С обзиром на то да није нико учествовао у дискусији, предсједник СО је дао на гласање Приједлог Програма коришћења средстава од накнаде за промјену намјене пољопривредног земљишта у непољопривредне сврхе за 2022 годину, који је усвојен са:

Гласање: 18 „ЗА“, 0 „ПРОТИВ“, 9 „УЗДРЖАНИ“.
Ад. 13. Извјештај о реализацији Плана утрошка средстава од водних накнада за изградњу водних објеката у 2021. години,
Како није потребно уводно излагање, предсједник СО је отворио расправу поводом ове тачке дневног реда.

Синиша Гаврић – Занима га да ли су ријешени имовински односи везано за реконструкцију водовода у МЗ Шњеготина, пошто се поново планира и налази се у Плану?
Милован Станковић – „Након трећег покушаја није урађена реконструкција водозахвата у МЗ Шњеготина из разлога што власник земљишта куд иде прилазни пут том водозахвату није дозволио и то питање је разријешено, дата је одговарајућа накнада том човјеку, међутим у процесу договарања с том особом су дошле јесење кише, а ријеч је о водозахвату који се налази на врло неприступачном мјесту и онда се није могло ући у реализацију. Ја се надам да ће то бити завршено у овој години и због тога је и пројектована активност ове године, практично створене су све претпоставке, имамо извођача, ријешени су проблеми имовинске природе и ја се надам да ће се тај посао ове године завршити“. 
Ђорђе Гајић – Навео је да има много села на општини Теслић који имају проблема са водоснадбијевањем, као што је Булетић. Занима га када ће се рјешавати питање водовода у Вулетићу, на који начин и на основу којег програма? 

Синиша Гаврић (реплика) – Констатовао је да огромне проблеме имају са водоводом у Булетићу, љети је суша, а зими је вода мутна и није за било какву употребу. „Водовод у Булетићу се већ годинама не одржава и не улаже се у њега, некада је становништво плаћало тај водовод, а када се престало с плаћањем, тако се престао и одржавати. Покушали смо кроз анкету гдје би ми, који смо платили прикључке за водовод, уложили одређена средства, а већи дио средстава би уложила општина Теслић у циљу да се пређе на градски водовод. Међутим, становништво је било против тога да било шта плаћа што се водовода тиче, тако да ћемо тражити неки други начин у циљу рјешавања тог проблема“.
Предсједник СО је дао на гласање Извјештај о реализацији Плана утрошка средстава од водних накнада за изградњу водних објеката у 2021. години, који је усвојен са:

Гласање: 18 „ЗА“, 0 „ПРОТИВ“, 9 „УЗДРЖАНИ“.
Ад. 14. Приједлог Плана утрошка средстава од водних накнада за изградњу водних објеката у 2022. години,
Како није потребно уводно излагање, предсједник СО отвара расправу поводом ове тачке дневног реда.

Марко Тривуновић – Похвалио је средства која су издвојена за водовод у Блатници и мишљења је да ће се ове године реализовати, а критике је упутио из разлога што није у плану наведено да су донаторска средства добијена од стране Владе РС.

Предсједник СО  је закључио расправу и дао Приједлог Плана утрошка средстава од водних накнада за изградњу водних објеката у 2022. години на гласање, који је усвојен са:

Гласање: 19 „ЗА“, 0 „ПРОТИВ“, 8 „УЗДРЖАНИ“.
Ад. 15. Приједлог Плана утрошка средстава остварених по основу накнада за шуме у 2022. години,
Предсједник СО је нагласио да је на клупе подијељено Рјешење о давању сагласности општини Теслић на Приједлог Плана утрошка средстава остварених по основу накнада за шуме у 2022. години од стране Министарства пољопривреде, шумарства и водопривреде. С обзиром на то да није било потребно уводно излагање, предсједник СО је отворио расправу поводом ове тачке дневног реда.
Ђорђе Гајић – У име клуба одборника СНСД-а, предлаже сљедећи амандман на  Приједлог Плана утрошка средстава остварених по основу накнада за шуме у 2022. години:
АМАНДМАН

I

На страни 3 у табели „Област улагања“ под редним бројем 1. За прољетно и јесење санирање макадамских  локалних и некатегорисаних путева и мостова, умјесто „вриједност у КМ 420.000,00“, треба да пише „вриједност у КМ 320.000,00 КМ“.
II

На страни 3 у табели „Област улагања“ под редним бројем 2. за изградњу инфраструктурних објеката, умјесто „вриједност у КМ 480.000,00“, треба да пише „вриједност у КМ 580.000,00 КМ“.
III

У Табели „Пројектна активност“ иза редног броја 4, додаје се редни број 5. и гласи „асфалтирање пута у МЗ Чечава, засеок Плане (дионица дужине 1000 метара, ширине три метра), вриједност у КМ 100.000,00 КМ“. Редни број 5 постаје редни број 6. 

Образложење

Планом је предвиђено санирање макадамских локалних и некатегорисаних путева и мостова од стране општине Теслић, међутим у праксу одређен дио тих послова ради ШГ „Борја“ Теслић. Из тог разлога наведени износ може да се умањи за 100.000,00 КМ, а да се преусмјери у инфраструктуру у правцу Чечаве. Из Чечаве долазе највриједнији шумски дрвни сортименти, те је самим тим и учешће у приходу ШГ „Борја“ Теслић из радне јединице Чечава велико. Стога се тражи да се већа средства преусмјере у Чечавки крај.
Марко Тривуновић – На претходним својим дискусијама је указивао да сарадња између ШГ „Борја“ Теслић и општине Теслић треба бити много значајнија и више видљива на папиру, а веома је битно за све грађане општине Теслић да њихова сарадња буде на високом нивоу. Анализирајући ставку „прољетно и јесење санирање макадамских локалних и некатегорисаних путева и мостова у износу од 420.000,00 КМ“, навео је да има информацију да ШГ „Борја“ Теслић за исту ставку издваја износ око 300.000,00 КМ. На основу тога, поставио је сљедеће питање: „Да ли се ко договорио између општине Теслић и ШГ 'Борја' Теслић које ће путеве санирати“? Такође, занима га зашто се у овом плану није нашло асфалтирање некатегорисаног пута Петковићи – Округла, који би сигурно био завршен, јер су овим планом обезбијеђена финансијска средства, а највећа количина дрвних сортимената иде преко ове дионице? (...)
Радислав Ђурић – Рекао је да се велике количине дрвних сортимената извозе из 'планинског краја' (Блатница, Криваја Очауш) и у плану је било много пројеката да се ради на том крају, али су многи изостављени. Сложио се са својим колегама, који су говорили да се средства, која се извозе из тог краја, требају и усмјерити у исти крај. (...)
Милан Касаповић – На почетку свог излагања је изнио да му није јасна констатација одборника Ђорђа Гајића да се у Чечави не ради ништа, гдје су нестали пројекти који су усвојени Програмом изградње инфраструктуре, као пут у Микановићима, пут из Растуше, Радње, те пита из којих ће се средстава ти путеви финансирати? Очекивао је од Ђорђа Гајића да каже да није добро то што огревно дрво поскупљује и да се тиме оптерећује буџет грађана.
Ђорђе Гајић (реплика) – Казао је да чита онако како је написано у документу и о томе дискутује и није се овим планом планирао ни метар асфалта за Чечаву ни ове ни прошле године. (...) 
Марко Тривуновић (реплика) – Поново је нагласио како је битна сарадња између општине Теслић и ШГ „Борја“ Теслић и мишљења је да Начелник општине Теслић треба да се састане са управом шумарије и да изнађу начина како да огрјевно дрво буде јефтиније за грађане општине Теслић.

Саво Касаповић (предсједник СО) – „Било је ситуација када се у Чечаву улагало и 400.000,00 – 500.000,00 КМ од накнада за шуме. То се не може посматрати само на годишњем нивоу, једне године се проблеми рјешавају на једном подручју, а друге године на другом подручју. Рјешавају се битнији проблеми, проблеми од већег суштинског значаја, да средства буду уложена у оне намјене за што су предвиђена и на основу тога Министарство пољопривреде, шумарства и водопривреде даје, односно не даје сагласност на приједлог плана“. 
С обзиром на то да предлагач није прихватио амандман од стране клуба одборника СНСД-а, предсједник СО је исти дао на гласање, а амандман није усвојен:

Гласање поводом амандмана: 9 „ЗА“, 0 „ПРОТИВ“, 18 „УЗДРЖАНИ“.

Предсједник СО је дао на гласање приједлог плана, који је усвојен са:

Гласање: 16 „ЗА“, 9 „ПРОТИВ“, 2 „УЗДРЖАНИ“.

Ад. 16. Приједлог Програма израде просторно – планске документауције у 2022. години,
Како није било потребно уводно излагање, предсједник СО отвара расправу поводом ове тачке дневног реда.
Синиша Гаврић – Занима га сљедеће: „Што се тиче израде измјене Регулационог плана зоне С3-1 и Регулационог плана зоне С3-2, у Теслићу, шта је са измјеном Регулационог плана зоне С3-1 и Регулационог плана зоне С3-2, у Теслићу од 6.11.2017. године у обухвату од 27,63 хектара? Везано за израду измјене дијела Регулационог плана централног манифестационог трга и дијела Регулационог плана зоне С1Ц1, у Теслићу, шта је са израдом измјене дијела Регулационог плана централног манифестационог трга од 31.11.2021. године, када је СО Теслић донијела Одлуку о приступању изради 3,35 хектара? Овдје је додано и С1Ц1, па ме интересује да ли се ради о истом или је нешто другачије? (...) Што се тиче тачке број 13, интересује ме да ли има техничка грешка, пошто упоређујући неке материјале и 4. редовну сједницу СО Теслић, мислим да ту треба стајати сљедеће: 'Скупштина општине Теслић је дана 25.2.2021. године, а не 29.11.2021. године донијела Одлуку о приступању изради измјене дијела Регулационог плана блокова ЦТ3 и ЦТ4 у Теслићу, („Службени гласник општине Теслић“ број 3/21, а не „Службени гласник општине Теслић“ број 20/21)'. Везано за тачку 14. (Израда измјене  дијела Ревизије и измјене Регулационог плана  централног градског подручја Теслића и Регулационог плана зоне С4-1 и С4-2, у Теслићу) занима ме шта се дешава са Регулационим планом зоне С4-1 и С4-2 од 18.7.2017. године, који је обухватао 346 m2“? 
Никола Стокић – Што се тиче Израда измјене Регулационог плана зоне С3-1 и Регулационог плана зоне С3-2, у Теслићу гдје је одборник Синиша Гаврић рекао да се смањио обухват, колико он зна 23 хектара је мање од 26 хектара. Што се осталих питања тиче, рекао му је да за сљедећу скупштину може дати одговоре на сва питања, само да конципира шта га тачно интересује. „Што се тиче избјегличких насеља и зашто се понавља све, суштина је када планирамо план, да га базирамо на неким реалним основама. Када урадимо јавну набавку или кад тражимо неки предрачун, онда видимо колико пара има и тако се уклапамо. Суштина је била и све смо апострофирали да завршимо Урбанистички план и финансијски гледано, и у техничком смислу. То смо завршили, само чекамо сагласност од стране Министарства за просторно уређење, јер она стиже задња“. Што се тиче избјегличких насеља, сама конструкција свих планова би коштала око 200.000,00 КМ, базирана на реалној процјени, рекао је Стокић. „Ишли смо на варијанту да наши геометри одраде неких 70% посла, јер је у избјегличким насељима главни посао снимити геодетски. Успјели смо у задња три мјесеца снимити четири насеља, а од већих насеља је остало да се сними Малињак и Бријестови, тако да се то неће преписивати и одрадиће се вјероватно 80% до 90% од овог посла, све зависи шта ће нам рећи јавне набавке. Ми се не опредјељујемо прво за она насеља тамо гдје су нам чисти катастар и грунтовница, да то прво рјешавамо, како би људи коначно могли, и у неким насељима је увелико почело рјешавање избјегличких плацева“.
У име клуба одборника СДС-а затражена је пауза од пет минута. (14:30)
Након паузе, предсједник СО је дао на гласање Приједлог Програма израде просторно – планске документауције у 2022. години, који је усвојен са:
Гласање: 15 „ЗА“, 0 „ПРОТИВ“, 8 „УЗДРЖАНИ“.
Ад. 17. Извјештај о раду Скупштине општине Теслић и сталних радних тијела за период I – XII 2021. годину, 
Како није било потребно уводно излагање, предсједник СО отвара расправу поводом ове тачке дневног реда.

Ђорђе Гајић – Предлаже да се уведе стимулација и дестимулација, прво за одборнике који долазе и који не долазе на сједнице, а друго за одборнике који учествују или не учествују у дискусијама, без обзира на то били у позицији или опозицији. (...)

Мирослав Липовић (реплика) – На констатацију одборника Ђорђа Гајића је рекао да не мора значити да одборници који не узимају учешће у дискусији не раде и активно не учествују у раду и у доношењу одлука.
Милан Касаповић – Нагласио је да управо због рационализације и постоје клубови одборника и као клуб одборника СДС-а они активно раде, договарају се и припремају за сједнице СО Теслић. Сваки приједлог, амандман који обично он као предсједник клуба изнесе, не значи да је исти проистекао од њега лично, већ је дошао из клуба одборника и размишљања сваког одборника појединачно. Као предсједник клуба је из рационализације захтијевао да одборници не излазе у оном моменту ако нису задужени, а с друге стране, такође је захтијевао да се не насједа на било какве провокације и да се на тај начин не урушава дигнитет СО Теслић.
Синиша Гаврић – Питао је предсједника СО када ће добити нормалне услове за рад и када ће престати листати материјале по кољенима? Што се тиче комисија као сталних радних тијела СО, примијетио је да се поједине комисије нису уопште састајале у претходној години и не зна сврху постојања тих комисија ако никако не засједају. Што се тиче изјештаја о раду Надзорног одбора, он је радио на ивици кворума у саставу од три члана, с обзиром на то да један члан није био присутан ни на једној сједници, Стипо Ћосић, а због честе заузетости простора у приземљу зграде општине 'Мала сала', састанци Надзорног одбора су одржавани у канцеларији Одбора за жалбе на спрату зграде Бањалучке банке, те су биле неприступачне за члана Надзорног одбора који је инвалидно лице и апелује да се о оваквим стварима убудуће води рачуна. 
Саво Касаповић (предсједник СО) – „Одређене критике на рад комисија сам истицао на Скупштинском колегијуму и тим ће морати да се позабаве клубови одборника, поготово гдје су одређени програми директно везани са њиховим функционисањем и њиховим радом. То ћемо потенцирати на сљедећем колегијуму СО и тражићу од одређених клубова одборника да изврше замјену одређених чланова комисија, како би комисије постале ефикасне и како би радиле свој посао. Што се тиче услова рада, ми смо послије маја мјесеца прошле године извршили кречење сале и припреме за њено функционисање. Како је поново наступила пандемија, одлучили смо да наставимо рад овдје, јер је скупштинска сала мања и изгледала би натрпаније у односу тренутну салу Дома просвјете. У зимском периоду пандемија је била значајно присутна, а с друге стране простор у Скупштинској сали није обезбијеђен адекватним гријањем. Скупштински колегијум ће процијенити да ли су се за мјесец или два мјесеца стекли услови да се рад настави у Скупштинској сали.
Предсједник СО је дао на гласање овај Извјештај, који је једногласно усвојен:
Гласање: ЈЕДНОГЛАСНО „ЗА“ (26 одборника).

Ад. 18. Акциони план за реализацију стратешких циљева Омладинске политике општине Теслић за 2022 годину, 
С обзиром на то да није нико учествовао у дискусији, предсједник СО је дао на гласање Акциони план за реализацију стратешких циљева Омладинске политике општине Теслић за 2022 годину, који је једногласно усвојен:

Гласање: ЈЕДНОГЛАСНО „ЗА“ (25 одборника).
Ад. 19. Приједлог Одлуке о приједлогу уписних подручних основних школа на подручју општине Теслић,
С обзиром на то да није нико учествовао у дискусији, предсједник СО је дао на гласање Приједлог Одлуке о приједлогу уписних подручних основних школа на подручју општине Теслић, одлука је једногласно је усвојена:

Гласање: ЈЕДНОГЛАСНО „ЗА“ (25 одборника).
Ад. 20. Приједлог Одлуке о комуналном реду, 
Како није било потребно уводно излагање, предсједник СО отвара расправу поводом ове тачке дневног реда. 
Синиша Гаврић – Предложио је да ова одлука иде у форми нацрта, из разлога што овај приједлог одлуке није у складу са важећим законским актима. „Требало је децидније да се разјасни појам јавне површине. У члану 2. ове одлуке цитиран је члан 2. подтачка л) Закона о уређењу простора и грађењу. Дефиниција јавне површине у овој одлуци није ваљано преписана из Закона о уређењу простора и грађењу. У наведеном закону јавне површине су земљишне или водне површине које су документом просторног уређења или на основу њега одређене нумеричким, графичким или само графичким, намијењене за јавне потребе, јавне дјелатности, активности које су као такве доступне неодређеном броју лица. У овој нашој одлуци стоји 'које су планом', а не 'документом просторног уређења'. То се треба усагласити, ако нешто преписујемо да буде децидно, а не да дајемо некоме ко је писао ову одлуку, самовољно да цитира одређене одредбе закона“. Тражи да се у члану 2. ове одлуке децидно цитира термин јавна површина у складу са Законом уређења простора и грађењу, а не да се врши интерпретација истог. (...) Што се тиче поглавља VIII oве одлуке (Одвођење отпадних вода са јавних површина и заштита водотока и обала ријека и потока), рекао је да се Одлука о комуналном реду доноси на основу Закона о комуналним дјелатностима и то је кровни акт и не може се мањим актом (што је у овом случају Одлука о комуналном реду) мијењати и додавати одредбе које не прописује Закон о комуналном реду. „У поглављу VIII предлагач уређује материју која није предмет ове одлуке, Закон о комуналним дјелатностима као кровни закон ове одлуке, није дата могућност да се у овој одлуци третирају водотоци, ријечна корита и обале, него искључиво одвођење атмосферских падавина и других видова са јавних површина. На крају своје дискусије је апеловао да прихвате приједлоге које је изнио и да Одлука о комуналном реду иде у форми нацрта, те да се до сљедеће сједнице СО одређене ствари уреде, а клуб одборника СНСД-а би у том случају имао амандмане на овај приједлог одлуке.
Добрила Дринић Малић – Испред клуба одборника СПС-а, предлаже два амандмана на Приједлог Одлуке о комуналном реду:
АМАНДМАН I

У члану 18. Одлуке након тачке б) додати нову тачку в) која гласи:

в) Обезбиједити посуду за одлагање грађевинског отпада, те исту празнити по потреби.

Досадашње тачке в) и г) постају тачке г) и д).

Образложење
Мишљења смо да би се на овај начин спријечило одлагање грађевинског отпада у контејнере који су предвиђени за одлагање отпада из домаћинства, те на тај начин допринијело и чистоћи града.
АМАНДМАН II

У члану 54. став (3) ријечи „по једна посуда“ мијењају се ријечима „по три посуде“.

Остатак реченице остаје непромијењен.

Образложење

Водећи се примјерима из праксе, става смо да једна посуда од 1,1 m3 није довољна да задовољи потребе уа одлагањем отпада из домаћинства за 25 стамбених јединица.

Александар Шакановић – Рекао је да је најбитније и примарни циљ да се одлука адекватно примјењује од стране надлежног одјељења, односно Одјељења за инспекцијске послове са комуналном полицијом. „Желио бих да изнесем један проблем, а тиче се моје мјесне заједнице, насеља Кисељак. Проблем се односи одводњу атмосферских вода или кишнице са велике површине исред хотела 'Кардиал', односно великог паркинга. Када долази до великих падавина, сва количина воде усмјерава се у један такорећи 'лијевак', који се излива на улицу Браће Крстића и при томе ствара низ проблема. Прво, та вода отежава саобраћај свих моторних возила, затим вода прави проблеме и приватним посједима, тако да бих замолио надлежно одјељење да се овај проблем покуша на обострано задовољство на најадекватнији начин ријешити“.

Предлагач је прихватио амандмане од стране клуба одборника СПС-а, тако да су постали саставни дио одлуке. Предсједник СО је дао на гласање приједлог одборника Синише Гаврића, да се о овој одлуци разматра у форми нацрта:

Гласање: 8 „ЗА“, 0 „ПРОТИВ“, 17 „УЗДРЖАНИ“.
Предсједник СО је дао на гласање Приједлог Одлуке о комуналном реду, која је усвојена са:
Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 21. Приједлог Одлуке о поништењу Јавног огласа за именовање четири члана Општинске изборне комисије,
Уводно образложење је изнијела Сања Ђурђевић, секретар СО Теслић.

Предсједник СО је отворио расправу поводом ове тачке дневног реда, а учешће у расправи су узели одборници Ђорђе Гајић и Радислав Ђурић.

Предсједник СО је ставио на гласање Приједлог Одлуке о поништењу Јавног огласа за именовање четири члана Општинске изборне комисије, која је усвојена са:

Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 22. Приједлог Одлуке о поништењу Јавног конкурса за именовање једног члана Општинске изборне комисије,

С обзиром на то да нико није узео учешће у дискусији, предсједник СО је ставио на гласање Приједлог Одлуке о поништењу Јавног конкурса за именовање једног члана Општинске изборне комисије, која је усвојена са:
Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 23. Приједлог Одлуке о расписивању поновног Јавног огласа за именовање четири члана Општинске изборне комисије,

С обзиром на то да нико није узео учешће у дискусији, предсједник СО је ставио на гласање Приједлог Одлуке о расписивању поновног Јавног огласа за именовање четири члана Општинске изборне комисије, која је усвојена са:

Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 24. Приједлог Рјешења о поништавању Рјешења о именовању чланова комисије за спровођење Јавног конкурса за избор и именовање чланова Општинске изборне комисије,

С обзиром на то да нико није узео учешће у дискусији, предсједник СО је ставио на гласање Приједлог Рјешења о поништавању Рјешења о именовању чланова комисије за спровођење Јавног конкурса за избор и именовање чланова Општинске изборне комисије, које је усвојено са:
Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 25. Приједлог Рјешења о именовању чланова комисије за спровођење поновног Јавног огласа за избор и именовање чланова Општинске изборне комисије Теслић,

Предсједник СО је дао паузу од пет минута, ради засједања Комисије за изборе, именовања и мандатна питања. (15:12)
Александар Шакановић – Комисија за изборе, именовања и мандатна питања је засједала у четверочланом саставу, а одсутан је био одборник Рамо Топовчић. Разматрана је 25. тачка дневног реда СО Теслић (Приједлог Рјешења о именовању чланова комисије за спровођење поновног Јавног огласа за избор и именовање чланова Општинске изборне комисије Теслић), а за чланове комисије предложени су:

1) Бранка Јотановић, предсједник комисије; 
2) Бранка Шајиновић, члан; 
3) Сања Ђурђевић, члан; 
4) Милан Касаповић, члан; 
5) Добрила Дринић Малић, члан. 
Комисија се изјаснила на сљедећи начин:

Гласање Комисије: 3 „ЗА“, 0 „ПРОТИВ“, 1 „УЗДРЖАНИ“.

Комисија за изборе, именовања и мандатна питања је овај приједлог дала СО Теслић на разматрање и даљу процедуру.

Како није било пријављених за дискусију, предсједник СО је дао на гласање Приједлог Рјешења о именовању чланова комисије за спровођење поновног Јавног огласа за избор и именовање чланова Општинске изборне комисије Теслић, које је усвојено са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 26. Кадровска питања:

      а) Приједлог Рјешења о поништењу рјешења о разрјешењу чланова    Општинске изборне комисије Теслић,

С обзиром на то да није било пријављених за дискусију, предсједник СО је приједлог рјешења дао на гласање, које је усвојено са:
Гласање: 17 „ЗА“, 0 „ПРОТИВ“, 8 „УЗДРЖАНИ“.

б) Приједлог Рјешења о поништењу рјешења о именовању чланова Општинске изборне комисије Теслић,

С обзиром на то да није било пријављених за дискусију, предсједник СО је приједлог рјешења дао на гласање, које је усвојено са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

в) Приједлог Рјешења поништењу рјешења о именовању предсједника Општинске изборне комисије Теслић,

С обзиром на то да није било пријављених за дискусију, предсједник СО је приједлог рјешења дао на гласање, које је усвојено са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 27. Одборничка питања, 
Маринко Ђукић - „Тражим да се направи преглед по мјесним заједницама гдје је и колика је потрошња електричне енергије и колико по мјесним заједницама има расвјетних тијела уличне расвјете“?
Недељко Керић - „Да ли постоји могућност и да ли је у плану да се 'сокак' од 100 метара освијетли са четири расвјетна тијела у Улици Краља Петра у Теслићу?“
Радислав Ђурић - „Имам обавезу рећи да је Раденко Николић донирао ватрогасно возило, које је довезао из Словеније за наше потребе у Младиковинама. Занима ме како легализовати возило, како да остане у Младиковинама и да се зна за возило, која је процедура?“  

Ад. 28. Разно  - Није ништа предвиђено.
Како је у потпуности исцрпљен дневни ред за ХII редовну сједницу, Предсједник СО је исту закључио у 15:23 часова.
НАПОМЕНА: Саставни дио овог извода из записника је тонски снимак са ХII редовне сједнице Скупштине општине Теслић, одржане 22.2.2022. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

23

[image: image1.png]